b"\n_START_ARTICLE_\nMadrassa\n_START_SECTION_\nHist\xc3\xb2ria\n_START_PARAGRAPH_\nNo es documenten madrasses en els primers moments de l'islam. La seva formaci\xc3\xb3 remunta probablement a l'\xc3\xa8poca en qu\xc3\xa8 hom es reunia a les mesquites per tal de tractar temes religiosos. En aquells temps, els que volien adquirir coneixements religiosos s'acostumaven a aplegar al voltant d'aquells musulmans que en sabien m\xc3\xa9s; aquells mestres informals, m\xc3\xa9s tard anomenats xeics, van comen\xc3\xa7ar a impartir sessions educatives sobre religi\xc3\xb3 anomenades majalis, en singular majlis._NEWLINE_L'any 859, es va fundar a Fes la universitat dels d'al-Qayrawan, potser el primer centre d'ensenyament superior del m\xc3\xb3n._NEWLINE_Durant el per\xc3\xadode abb\xc3\xa0ssida m\xc3\xa9s tard\xc3\xa0, el visir Nidham-al-Mulk va crear la primera gran instituci\xc3\xb3 acad\xc3\xa8mia oficial, anomenada Madrassa Nidh\xc3\xa0miyya en el seu honor, basada en els majalis informals.\n_START_SECTION_\nFuncionament tradicional\n_START_PARAGRAPH_\nEn l'antiguitat, eren centres d'estudis superiors o universitats isl\xc3\xa0miques, on es podia treure el doctorat en teologia isl\xc3\xa0mica. Nom\xc3\xa9s hi tenien acc\xc3\xa9s els homes. L'ensenyament es perllongava entre 10 i 20 anys segons l'especialitat escollida. S'estudiava l'Alcor\xc3\xa0 i la resta de mat\xc3\xa8ries eren generalment opcionals i no necess\xc3\xa0riament id\xc3\xa8ntiques en totes les escoles alcor\xc3\xa0niques. Aquest funcionament \xc3\xa9s gaireb\xc3\xa9 id\xc3\xa8ntic al de les actuals madrasses m\xc3\xa9s tradicionals._NEWLINE_Una madrassa tradicional t\xc3\xadpica acostuma a oferir dos cursos d'ensenyament: un curs hifdh, en el qual es memoritza l'Alcor\xc3\xa0 (i aquell qui ho aconsegueix rep el nom de h\xc3\xa0fidh), i un curs \xc3\xa0lim amb el qual es pret\xc3\xa9n que l'estudiant sigui acceptat (el certificat d'\xc3\xa0lim requereix 12 anys d'estudi de mitjana). Un curs sol incloure l'estudi de la llengua \xc3\xa0rab, del tafsir (interpretaci\xc3\xb3 alcor\xc3\xa0nica), de la xara (llei isl\xc3\xa0mica), dels hadits (fets del profeta Muh\xc3\xa0mmad), del m\xc3\xa0ntiq (l\xc3\xb2gica) i de la hist\xc3\xb2ria de l'islam._NEWLINE_A m\xc3\xa9s a m\xc3\xa9s, i segons la demanda educativa, algunes escoles alcor\xc3\xa0niques ofereixen cursos de literatura \xc3\xa0rab, angl\xc3\xa8s i altres lleng\xc3\xbces estrangeres, ci\xc3\xa8ncies i hist\xc3\xb2ria universal._NEWLINE_Una funci\xc3\xb3 important de les madrasses \xc3\xa9s la d'acollir orfes i infants sense recursos per tal d'oferir-los una formaci\xc3\xb3. Cal esmentar, per\xc3\xb2, que el percentatge d'infants que acudeixen a escoles alcor\xc3\xa0niques tradicionals \xc3\xa9s for\xc3\xa7a baix (per exemple, el 1998 al Pakistan, hi prenien part un 0,3% dels infants en edat escolar en les gaireb\xc3\xa9 10.000 madrasses que hi t\xc3\xa9)._NEWLINE_Tamb\xc3\xa9 hi ha madrasses tradicionals fora de pa\xc3\xafsos isl\xc3\xa0mics, com als Estats Units o Europa."